《琴剑篇》
明代·区大相

匣中有剑囊有琴，美人昔赠双南金。琴是峄阳之古桐，凝烟拂雾高冈岑。

百鸟过之徊翔而不敢下，丹穴之禽经此留遗音。

剑是昆吾切玉之劲铁，秋星为铓雪作镡。才动金环神鬼泣，未离宝匣蛟龙吟。

一从轩辕战涿野，崩云挥日光华夏。一从有虞奏南薰，卿云白雪流雰雰。

感君赠我意，我行双佩之。风烟万里不自保，行藏千古宁须疑。

一片清霜吐莲锷，七弦流水含金徽。剑以待风胡，琴以待钟期。

世间听曲皆里耳，谁能为我辨雄雌。近闻塞上风尘起，胡骑纷纷渡辽水。

又闻帝室赓明良，正风合雅从古始。吾将拭我青萍，拂我缘绮。

三战为君渫胡血，再鼓为君洗俗耳。行令四海无妖氛，还坐清风竹林里。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。